
RAPORT DE SPECIALITATE
privind darea în  administrarea Societăţii de Transport Public Timişoara SA a investiţiei privitoare la reconstrucţia şi modernizarea a 16 tramvaie de tip GT4

	
În urma licitaţiei deschise s-a atribuit Acordul – cadru de prestări servicii nr. 108/16.04.2014 asocierii formate din SC ELECTROPUTERE VFU PAŞCANI SA – lider şi ASTRA Vagoane Călători SA având ca obiect principal prestarea de Servicii de reparaţie generală cu reconstrucţie şi modernizare a vagoanelor de tramvai tip GT4.
Prin Acordul –cadru de prestări servicii mai sus menţionat promitentul – prestator se obligă, ca în baza contractelor subsecvente încheiate cu promitentul-achizitor să presteze servicii de reparaţie generală cu reconstrucţie şi modernizare a vagoanelor de tramvai de tip GT4. Cantităţile previzionate a se realiza sunt minim 1 tramvai maxim 30 tramvaie, în baza contractelor subsecvente cantitatea va fi prestată astfel:
- primele 2 contracte subsecvente min. 1 ÷ max. 7  tramvaie. 
- contractele subsecvente 3 şi patru min. 1 ÷ max. 8  tramvaie. 
În baza Acordului - cadru mai sus amintit primul contract subsecvent de prestări servicii nr. 146/11.06.2014 a fost încheiat pentru o cantitate de 2 tramvaie. Al doilea contract subsecvent nr. 252/24.08.2015 s-a încheiat pentru o cantitate de 7 tramvaie, respectându-se prevederile Acordului – cadru de prestări servicii nr. 108/16.04.2014 mai sus menţionate, al treilea contract subsecvent nr. 331/25.11.2015 s-a încheiat pentru o cantitate de 5 tramvaie, al patrulea contract subsecvent nr. 25/30.03.2017 s-a încheiat pentru o cantitate de 8 tramvaie, iar al cincilea contractul subsecvent nr. 157/24.10.2017 s-a încheiat pentru o cantitate de 8 tramvaie. Tramvaiele reabilitate prin contractul nr. 25/30.03.2017 şi 157/24.10.2017 au fost livrate, fiind puse în circulaţie.
Serviciul de transport persoane prin curse regulate pe raza municipiului Timişoara a fost dat în administrarea Regiei Autonome de Transport Timişoara prin HCLMT nr. 108/27.03.2012. 
Prin adresa numărul 18490/03.09.2019, înregistrată la Primăria Municipiului Timişoara cu nr. RE2019-1805/04.09.2019, Societatea de Transport Public Timişoara SA a solicitat demararea procedurilor necesare pentru darea în administrare a celor 16 tramvaie modernizate în baza contractelor subsecvente nr. 25/30.03.2017 şi 157/24.10.2017.
Serviciul de transport persoane prin curse regulate pe raza municipiului Timişoara a fost dat în administrarea Regiei Autonome de Transport Timişoara prin HCLMT nr. 108/27.03.2012.
Prin Hotărârea nr. 271/28.07.2017, Consiliul Local al Municipiului Timişoara a aprobat reorganizarea, prin transformare, a Regiei Autonome de Transport Timişoara în societate comercială pe acţiuni, cu Acţionar Unic, Municipiul Timişoara prin Consiliul Local al Municipiului Timişoara, având denumirea S.C. SOCIETATEA DE TRANSPORT PUBLIC TIMISOARA S.A. (abreviat STPT). În data de 15.12.2017 s-au finalizat toate procedurile privind transformarea RATT în societate comercială. 
Potrivit art. 8 şi 10 din HCLMT nr. 271/28.07.2017 S.C. SOCIETATEA DE TRANSPORT PUBLIC TIMISOARA S.A. preia toate drepturile şi obligaţiile Regiei Autonome de Transport Timişoara, aşa cum sunt evidenţiate în situaţiile financiar contabile de la data preluării, precum şi toate drepturile şi obligaţiile ce decurg din raporturile juridice ale Regiei Autonome de Transport Timişoara cu terţii, inclusiv cele decurgând din raporturile juridice fiscale, în măsura în care, până la data preluării acestora, potrivit reglementărilor legale sau contractuale, acestea nu se sting.
	STPT desfăsoară un serviciu de utilitate publică, care face parte din sfera serviciilor comunitare de utilitate publică  de interes economic şi social general desfaşurate la nivelul unităţii administrativ teritoriale sub controlul şi coordonarea administraţiei publice locale.
Administraţia publică locală şi STPT, în calitate de operator de transport public local, trebuie să asigure satisfacerea cu prioritate a nevoilor de deplasare ale cetăţenilor, prin servicii de calitate, susţinerea şi dezvoltarea economică a localităţii prin realizarea unei infrastructuri moderne şi totodată, asigurarea continuităţii serviciilor de transport.
	Potrivit art. 3 alin. (1) din Legea serviciilor comunitare de utilităţi publice nr. 51/2006, Serviciile de utilităţi publice sunt în responsabilitatea autorităţilor administraţiei publice locale sau, după caz, a asociaţiilor de dezvoltare intercomunitară având ca scop serviciile de utilităţi publice, conform mandatelor acordate acestora prin hotărâri ale autorităţilor deliberative ale unităţilor administrativ-teritoriale membre. Serviciile de utilităţi publice se organizează şi se gestionează cu respectarea prevederilor legale, potrivit hotărârilor adoptate de autorităţile deliberative ale unităţilor administrativ-teritoriale, în funcţie de gradul de urbanizare, de importanţa economico-socială a localităţilor, de mărimea şi de gradul de dezvoltare ale acestora şi în raport cu infrastructura tehnico-edilitară existentă.
În organizarea, funcţionarea şi dezvoltarea serviciilor de utilităţi publice interesul general al comunităţilor locale este prioritar. Prevederile prezentei legi vizează satisfacerea cât mai completă a cerinţelor utilizatorilor, protejarea intereselor acestora, întărirea coeziunii economico-sociale la nivelul comunităţilor locale, precum şi dezvoltarea durabilă a unităţilor administrativ-teritoriale. (art. 3 alin. (2) din Legea serviciilor comunitare de utilităţi publice nr. 51/2006).
Autorităţile administraţiei publice locale au competenţă exclusivă, în condiţiile legii, în tot ceea ce priveşte înfiinţarea, organizarea, gestionarea şi funcţionarea serviciilor de utilităţi publice, precum şi în ceea ce priveşte crearea, dezvoltarea, modernizarea, reabilitarea şi exploatarea bunurilor proprietate publică sau privată a unităţilor administrativ-teritoriale care compun sistemele de utilităţi publice. (art. 8 alin. (1) din Legea serviciilor comunitare de utilităţi publice nr. 51/2006).
	Consiliile locale pot hotărî asupra participării cu capital sau cu bunuri, în numele şi în interesul colectivităţilor locale pe care le reprezintă, la înfiinţarea, funcţionarea şi dezvoltarea unor organisme prestatoare de servicii publice şi de utilitate publică de interes local sau judeţean, în condiţiile legii (art. 17 din Legea nr. 215/2001 privind administraţia publică locală).
	În conformitate cu prevederile art. 25 alin. (3) din Legea nr.  51/2006 privind serviciile comunitare de utilităţi publice, bunurile proprietate publică a unităţilor administrativ-teritoriale utilizate pentru furnizarea/prestarea serviciilor de utilităţi publice pot fi date în administrare sau pot fi concesionate operatorilor în conformitate cu prevederile legale
	Consiliul local exercită următoarele categorii de atribuţii (conform art. 129 alin. (2) lit. c) şi d) din OUG nr. 57/2019 privind Codul administrativ):
    c) atribuţii privind administrarea domeniului public şi privat al comunei, oraşului sau municipiului;
    d) atribuţii privind gestionarea serviciilor de interes local.
	Luând în considerare toate cele mai sus menţionate, propunem darea în administrare STPT a investiţiei privitoare la reconstrucţia şi modernizarea a 16 tramvaie de tip GT4 denumite după modernizare ,,Armonia" având valoarea de 34.666.666,54 lei, fara TVA, până la încheierea contractului de servicii publice. 
Tramvaiele  vor fi predate pe baza Protocolului de predare-primire încheiat între cele două părti, conform Anexei care face parte integrantă din hotărâre.

